runetrust/blame-folketinget-dk huggingface dataset:
Karina Adsbøl (DD), 2025-05-16:
Og også tak til SF's fru Theresa Berg Andersen for at rejse den her vigtige debat her en fredag eftermiddag, hvor man kan tænke på, at hvis nu regeringen ikke havde tyvstjålet store bededag, var der nok mange børnefamilier, der var taget på en lang eller i hvert fald forlænget storebededagsferie.
Tina Nedergaard (V), 2011-11-22:
Men min erfaring er, at det særligt i forhold til KVU'erne er utrolig vigtigt, at der er en klar sammenhæng og en fælles oplevelse af det at gå på bl.a. erhvervsuddannelserne, KVU'erne, det almene gymnasium, stx, hhx eller htx og så de øvrige videregående uddannelser, og derfor er det sådan set min opfordring, at man tager den drøftelse i regeringen og meget gerne inddrager andre i det, for jeg synes faktisk, at armslængdeprincippet er ganske fornuftigt i forhold til uddannelsesministeriet, og det var også det, som vores ordfører, hr. Esben Lunde Larsen, gav udtryk for.
Lars Boje Mathiesen (NB), 2021-10-12:
Så snakker man om, at det gælder for folk, som ikke er i beskæftigelse, dog ikke så meget for folk, der er på dagpenge; det er åbenbart finere at være på dagpenge, end det er at være på kontanthjælp, for så er man jo ikke rigtig arbejdsløs, man er bare en anden slags arbejdsløs, og så skal det ikke gælde for dem – en forfærdelig opdeling af mennesker, som vi ikke bryder os om.
Christian Rabjerg Madsen (S), 2025-03-13:
Det er jo at forveksle folketingsarbejdet at tro, at det er at bestille noget at stå der, hvor ordføreren gør nu, og tale om, at der skal stemmes et beslutningsforslag igennem, og tro, at det definerer, hvorvidt man leverer noget eller ikke leverer noget, når man udmærket kan høre, hvis man gider at lytte efter, at Folketinget er enige om, at vi skal have kigget på det her område, og at vi skal have lavet en rapport.
Lone Møller (S), 1998-06-12:
Kommissionens mange forslag fungerer i dag som inspirationskatalog overalt i sygehusvæsenet såsom udvikling af mere effektive og patientvenlige behandlingsforløb, booking- og ventelisteprojekter, øget operationskapacitet med etablering af særlige enheder, der kun udfører planlagte operationer, afprøvning og udvikling af informationsteknologien og mange andre projekter, som er under afprøvning.
Martin Henriksen (DF), 2019-02-08:
Hvis det så viser sig efter sådan en undersøgelse, at der er eksempler på, at der er offentlige køkkener og offentlige institutioner, hvor det er sådan, at hvis du vil have noget at spise, bliver du nødt til at acceptere, at du får halal, vil Venstre så gøre noget ved det herindefra?
Nanna Westerby (SF), 2010-03-24:
Men det, jeg er bekymret for, er jo netop det middel, man tager i brug, nemlig at man vil løse underskudsproblemet i 2013 dels ved det, man kalder nulvækst – det skal sikre 13 mia. kr. – dels ved besparelser på offentlige overførsler, der skal sikre 11 mia. kr.
Morten Messerschmidt (DF), 2024-05-29:
Først vil jeg i forhold til folkepensionen sige, at jeg er fuldstændig enig med fru Victoria Velasquez i, at det niveau, den har i dag, er uanstændigt, og derfor har vi også i vores 2030-plan opereret med til en begyndelse at lade den stige med 12.000 kr. efter skat, hvilket så er 1.000 kr. efter skat pr. måned.
Søren Søndergaard (EL), 2023-04-20:
Så rent logisk må det her vel også betyde – uagtet måske at en tidligere central person i Liberal Alliance var en af de helt centrale kræfter omkring Idrættens Analyseinstitut – at man sådan set også tager afstand fra Idrættens Analyseinstitut og egentlig gerne så det forsvinde hen, hvor peberet gror.
Pernille Frahm (SF), 2010-12-01:
Hvad er det for nogle ting, der gør, at ministeren siger: O.k., vi giver dem et halvt år, for så er sagen nok helt anderledes, og så ser verden nok helt anderledes ud, og så er terrortruslen mod Danmark nok fuldstændig anderledes, og så vil den kommercielle situation for SBS også være fuldstændig anderledes?
Anders Fogh Rasmussen (V), 2004-03-24:
Jeg er bare nødt til at sige for en sikkerheds skyld allerede nu, at der vil være spørgsmål, der er så selvfølgelige, og som jeg har svaret på et hundrede og sytten gange her i Folketinget, og derfor finder jeg altså ikke anledning til at gentage, hvad jeg allerede har sagt.
Lisbeth Bech Poulsen (SF), 2017-02-02:
Vi diskuterer tit, hvordan de her ting bliver regnet ud, f.eks. at det giver 750 mio. kr. i øget produktivitet og dit og dat. Jeg vil ikke kede folk med sådan en teknisk diskussion om regnemodellerne, men mere spørge ind, hvordan ordføreren selv opfatter produktivitetsbegrebet her, altså i forhold til de penge, det skulle give.
Vibeke Peschardt (RV), 1999-03-19:
Jeg skal ikke kaste mig ud i kaneture osv., men jeg vil da godt sige til hr. Arne Melchior, at jeg synes egentlig, det er lidt hårdt over for trafikministeren eller Trafikministeriet at kritisere en lovgivning, fordi man laver nogle bemærkninger, der er så udførlige, som tilfældet er her.
Mads Rørvig (V), 2012-05-03:
I Venstre kan vi på det kraftigste opfordre til, at lovforslaget deles, så de angreb på retssikkerheden, som regeringen vil lave med dette forslag, alene må stå for regeringen og Enhedslistens regning, mens vi gerne i Venstre støtter de fornuftige elementer, som har deres rod i den tidligere regerings arbejde.
Søren Søndergaard (EL), 2021-12-22:
SF og Enhedslisten er jo helt enige om, at en af de helt store forhandlinger her til foråret er medieforhandlingerne, fordi det jo dybest set handler om, om vi skal have unikt dansk indhold på længere sigt, der overhovedet kan måle sig med internationale kapitalkoncerners produkter.
Line Barfod (EL), 2006-10-26:
Når vi snakker håndværkere generelt, kan man se på vinterbyggeriet, som hr. Jan Petersen var inde på, og man kunne også se på, at en væsentlig del af grunden til, at der på nogle områder mangler håndværkere, er, at det i flere år har været utrolig svært at få praktikpladser, og det har regeringen været med til at gøre endnu sværere og har dermed forhindret, at der kan uddannes nogle flere, der kan være med til at udføre håndværksarbejde i dag.
Jens Joel (S), 2013-01-17:
Så hvis jeg skal være en lille smule mere nuanceret, vil jeg sige, at der er masser af ting, vi kan få noget ud af at gøre på EU-plan og samarbejde om, også inden for skattepolitikken, selv om det ikke er EU, der skal fastlægge vores skattetryk og bestemme, hvor meget danskerne betaler i skat.
Erik Mortensen (S), 2002-12-03:
Risikoen ved ikke at tage dem med her er selvfølgelig, at de firmaer plus amter og kommuner, der arbejder for at indsamle, mister troen på, at det her er et område, som vi interesserer os for herinde. Når sandheden er, at indsamlingsgraden er steget så markant, som den er, hvorfor så ikke anerkende det og så afgiftsfriholde disse materialer. Alternativet er jo en deponering, og det er den dårligst tænkelige løsning. Derfor har vi stillet et ændringsforslag, der medtager disse produkter, fordi vi mener, at grupperingen af firmaer plus amter og kommuner måtte have en forventning om, at de kom med.
Helge Adam Møller (KF), 2008-05-08:
Når man kigger ud over Folketingssalen og hen på hr. Karl Bornhøft, som lige spurgte, hvordan det ville gå med samfundet, hvis der ikke var gratis mad leveret til alle børn i institutioner og folkeskoler, ja, så må jeg sige, at det tilsyneladende er gået meget godt med hr. Karl Bornhøft, og at det er gået meget godt med de fleste andre af os, der er vokset op dengang, hvor forældrene havde et naturligt ansvar for at sørge for, at deres børn fik noget kost.
Margrethe Vestager (RV), 2004-10-20:
Dermed har jeg også sagt, at uanset de gode ord og uanset lovforslagets bemærkning om, at det her ikke er et spareforslag, er det svært at se det som andet, end at det her er et spørgsmål om, at man skal kasseres til produktionsskolerne, ikke visiteres, men kasseres til produktionsskolerne, så vi er sikre på, at man er dårlig nok.
Pernille Frahm (SF), 2008-04-24:
Men netop hvis man vil blive ved med at udvikle denne særlige kultur, er man nødt til at gøre en indsats for at sikre, at vores kunstnere får nogle bedre vilkår at arbejde under, specielt hvad angår deres sociale forhold, deres løn- og arbejdsforhold og ikke mindst hvad angår det, der sker, når kunstnere i perioder er ledige.
Margrethe Vestager (RV), 2007-10-04:
Jeg sætter meget stor pris på Socialdemokraternes meget klare melding om en jo egentlig praktisk, nøgtern og ordentlig tilgang over for de mennesker, som sidder fast i vores asylcentre til ingen verdens nytte, hverken med hensyn til deres egne kvalifikationer, med hensyn til at vende hjem eller med hensyn til at bidrage til det samfund, som giver dem husly.
Marianne Jelved (RV), 2017-03-21:
For det er en anden måde at gøre det på, altså hvor der er en varsling med 14 ugers respit til Ankestyrelsen, og da jeg i forvejen som ordfører får mange henvendelser fra borgere, der har klaget til Ankestyrelsen og siger, at det trækker ud og trækker ud med behandlingen af deres sag, så kan jeg da være i tvivl.
Kristian Pihl Lorentzen (V), 2021-04-27:
I eksempelvis Region Sjælland har man Roskilde i det ene hjørne, og Roskilde er, som fru Mette Gjerskov antydede, ret belastet med grusgrave. Der er rigtig mange derude, og der er rigtig mange, der henter grus der, fordi det er der, gruset er.
Karsten Nonbo (V), 2005-05-11:
Så vil jeg spørge fru Elisabeth Arnold, om ikke det kunne skabe den misforståelse hos de unge mennesker, når vi netop har opremset spiritussen, men undlader at opremse narko og undlader at opremse andre stoffer, at det kun er spirituskørsel, der er under den her kategori, og at det andet er knap så slemt.
Anders Samuelsen (LA), 2009-12-16:
I Liberal Alliance har vi i år valgt at sige nej tak til at være en del af finanslovforliget, og det har vi, fordi vi såmænd godt kunne blive imødekommet på nogle små, enkle områder, og det er jo selvfølgelig altid fint; det er rart at kunne være med til at trække noget i den rigtige retning på små udvalgte områder.
Holger K. Nielsen (SF), 2007-10-23:
Man kan sige, at det næsten er blevet det normale, når man får svar fra Forsvarsministeriet, at det i høj grad er sådan nogle goddag mand økseskaft-svar, hvor de svarer udenom, og med den korte frist, der har været til behandlingen af det her, må vi så sige, at man om lidt går til stemmeknapperne, uden at det her reelt er behandlet til bunds.
Peter Skaarup (DF), 2012-04-25:
Hvad er statsministerens holdning til den EU-klub, som Tyskland har taget initiativ til med henblik på at lave en ny traktat, og hvorfor deltager Danmark i klubben, når f.eks England, Irland og Sverige ikke er med i klubben, idet sidstnævnte lande mener, at klubben skader EU-samarbejdet?
Villy Søvndal (SF), 2004-03-24:
Jeg synes, statsministeren har en uendelig tendens - nu tror jeg, at statsministeren er ved at være træt igen, nej han har fået lidt at styrke sig på - til at tillægge os nogle motiver, altså hver gang statsministeren er trængt, det kan man næsten måle på et klaptometer, så kaster han sig ud i et voldsomt angreb på os andre.
Villy Søvndal (SF), 1998-11-17:
, og som er udgivet af en række ministerier, herunder Finansministeriet og Socialministeriet, fremgår det på side 134, at mellem 10 og 15 pct. af de fremtidige pensionister ikke vil modtage ydelser fra arbejdsmarkedspensionerne ud over ATP, mens omkring 15 pct. vil modtage forholdsvis beskedne ydelser, der ikke overstiger 20.000 kr. i 1994-lønniveau.
Mai Mercado (KF), 2025-04-01:
Forslaget er som sagt en genfremsættelse, selv om der jo ikke er noget sådan nyt i det, men det er ifølge forslagsstillerne en selvstændig pointe, fordi vi har drøftet partnerdrab ad flere omgange, og det er jo formentlig nok også en kritik af, at der ikke er sket så meget på området, siden det her blev foreslået første gang.
Line Barfod (EL), 2009-05-26:
Dele af politireformen er jo et skridt på vejen, men vi bliver nødt til at erkende, at der skal mere til, hvis man løbende skal have de ressourcer, der skal til for at sætte ind over for den organiserede kriminalitet på en lang række områder, så man ikke kun sætter ind, når der er skyderier i gaderne, men at der løbende er en indsats, hvor man siger, at man ikke vil acceptere, at der er subkulturer i samfundet, hvor det er volden, der hersker, at man ikke vil acceptere, at der er nogle, der bliver truet til at betale beskyttelsespenge osv.
Poul Nyrup Rasmussen (S), 2000-01-19:
Arbejdsløsheden er blevet langt mere end halveret, over 200.000 mennesker er kommet i arbejde, de fleste i den private sektor, og en masse, masse mennesker og familier har fået bedre sociale vilkår. Der var engang før, for 7 siden, hvor vi sagde, at enhver kendte en, der var blevet arbejdsløs.
Mogens Jensen (S), 2005-05-31:
Jeg tror, alle er klar over, at den største udfordring, vi i Danmark står over for, er globaliseringen, og jeg tror også, at de fleste er enige i, at opskriften for vores lille land går ud på, at vi skal være bedre uddannet, vi skal være mere vidende, og vi skal være mere kreative end vore konkurrenter.
Anders Samuelsen (LA), 2017-03-14:
Jeg tror godt, at vi kan få en relevant og god diskussion af, hvorvidt man i domstolsfortolkningen er kommet til at gå for langt i forhold til at beskytte kriminelle, som man måske ikke fra starten af havde tænkt sig skulle beskyttes, da man skrev de konventioner, vi snakker om.
Victoria Velasquez (EL), 2024-04-02:
Overordnet set er det en god ting, når der fremsættes lovforslag, der skal tydeliggøre retstilstanden og praksis, så det er nemmere for borgere og virksomheder at forholde sig til gældende ret, og derfor er vi i Enhedslisten også positive over for de elementer af lovforslaget.
Preben Bang Henriksen (V), 2025-12-16:
Fra Østre Landsrets dom af 11.1.23: 6 uger gammelt spædbarn – jeg tror lige, jeg gentager det, altså et 6 uger gammelt spædbarn – udsat for grov vold og mishandling, slag på hovedet og kroppen, klemning af brystkasse og bug, ruskevold, hårdhændet behandling med brud på fem-ti ribben, brud på venstre underarmsknogle, afrivning af ledkapslen i højre lårben og venstre underarm, blodansamling under den hårde hjernehinde, underhudsblødninger i panden, lænden og bugen, spædbarnet kan have været i livsfare, risiko for varige men.
Jette Gottlieb (EL), 1999-12-02:
Jeg vil gerne spørge Kristeligt Folkeparti, om tanken om en fleksibel børnepasningsorlov kunne udvikles til at være et spørgsmål om at lave en deltidsorlov på en sådan facon, at man så at sige kunne kombinere arbejdsliv og børnepasningsorlov på en anden led end den fleksibilitet, regeringen har lagt op til med 8-ugers-forslaget.
Birthe Rønn Hornbech (V), 2004-01-29:
Men når nu hr. Morten Bødskov mener, at der skal træffes ubehagelige beslutninger, så vil jeg svare, at jeg jo ikke vil underkende, at der skal træffes ubehagelige beslutninger, men jeg vil så spørge: Er det ikke netop det, vi har kriminalforsorgen til, og er hr. Morten Bødskov ikke enig i, at det er de jo så vant til?
Karen J. Klint (S), 2003-02-06:
For at styrke børns rettigheder i anbringelsessagerne havde vi gerne set, at lovændringen også medførte, at børn får tilknyttet en talsmand, kontaktperson, der kan fungere som støtteperson under sagsbehandlingen og under den videre opvækst. Alle andre i anbringelsessager har talsmænd, men de eneste, der ikke har deres egne fortrolige, er børnene.
Knud Erik Kirkegaard (KF), 2001-04-19:
Denne interne diskussion har jeg ikke noget ønske om at blande mig i, blot sige, at uanset om det er en offentlig virksomhed, eller det er en privat virksomhed, skal der naturligvis lægges stor vægt på arbejdsmiljøet, og arbejdsmiljøreglerne skal overholdes.
Alexander Ryle (LA), 2023-05-02:
Når jeg skriver det her i min tale, er det, fordi bl.a. it-branchen – jeg tror, det var sammen med KL – har været ude at kigge på nogle forskellige cases, som er blevet testet i kommuner rundtomkring i landet, og alene inden for ældreplejen ville man kunne frigøre 2.000 hænder ved de tre cases, som er nævnt i det katalog.
Sandy Brinck (S), 2003-05-21:
Jeg kan altså ikke forstå, at Det Konservative Folkeparti ikke føler sig trukket rundt ved næsen, når amerikanerne ikke engang vil svare på de breve, justitsministeren sender til dem. Danmarks justitsminister må da høfligt rykke for svar, til trods for at vi er i samme koalition mod Irak.
Mohammad Rona (M), 2023-05-04:
I dag behandler vi et beslutningsforslag, hvor man foreslår at hæve befordringsfradraget med 50 pct. for personer med bopæl i yderkommuner og på visse øer samt at udvide ordningen, så den også gælder for de mennesker, der har arbejdsplads i yderkommuner, men ikke er bosat der.
Morten Østergaard (RV), 2006-11-30:
Jeg kan godt forstå, at Enhedslisten måske har lidt svært ved at finde sine ben i den her sag, fordi der er tale om, at EU, som man jo ikke er så vild med, vil gøre noget for menneskerettighederne, som jeg går ud fra at Enhedslisten fortsat er ganske optaget af ligesom vi.
Hans Kristian Skibby (DF), 2011-05-26:
Jeg har meget stor tiltro til borgerne her i Danmark, men jeg tror ikke, at ret mange af dem, der sidder og kigger på et brev, de har fået, eller kigger på en hjemmeside, straks vil google sig frem til, hvad de dog skal gøre ved det, og hvor de skal gå hen.
Magnus Heunicke (S), 2022-01-13:
Så det er et omfattende problem, og hver eneste af de her skæbner, af de her børneliv, er jo børneliv, som skubbes ud i en risiko for, at de kan vokse op meget, meget tæt på de her massive problemer og også under vilkår, som er meget vanskelige, og derfor skal samfundet selvfølgelig være der for dem.
Lisbeth Bech Poulsen (SF), 2016-11-30:
Mener ministeren, at udflytningen af statslige arbejdspladser kompenserer for den geografiske skævvridning, som regeringens topskattelettelser og for den sags skyld også den forhøjede pensionsalder, nedskæringer i børnechecken og indførelsen af kontanthjælpsloftet er med til at forstærke?
Keld Albrechtsen (EL), 2002-11-12:
Men jeg synes ogstå, at det juridiske er interessant at få afklaret, for hvis man kan lovgive på det her område uden aftale med Landsbyggefonden, så kan man jo også lovgive med hensyn til energiselskaberne uden aftaler med de berørte kommuner, og så vil man jo også kunne løse i hver fald det problem.
Dennis Flydtkjær (DF), 2014-05-08:
Men jeg kan bl.a. forholde mig til det, som Finansministeriet kom med sidste år, i forbindelse med et spørgsmål fra hr. Joachim B. Olsen mener jeg det var, og som viste, at det faktisk gav underskud for den danske stat, hvis man valgte både at tage alle ydelserne med, hvad de betaler i skat, og hvordan de ellers bruger det danske samfund.
Lars Løkke Rasmussen (V), 2002-04-02:
Ved forsinket betaling af husleje i almene boliger tager de særlige gebyrregler højde for størrelsen af det skyldige beløb, og på energiforsyningsområdet er rykkergebyrerne omkostningsbestemte og svarer til en gennemsnitsomkostning ved rykkerproceduren.
Anne Baastrup (SF), 2005-03-18:
Vi håber så bare på, at man også i Undervisningsministeriet kan se, at dette er meget, meget centralt, idet det vil være fuldstændig umuligt for kommuner og regioner at kunne se 1 år frem, eller i virkeligheden bliver det jo 1½-2 år, for at se, hvilket behov der konkret er.
Søren Søndergaard (EL), 2019-02-28:
Jeg tror, at ministeren, hvis hun prøvede at sætte sig ind i det, så ville se, at det faktisk skyldes, at de mennesker frygter at rejse hjem, og den frygt kan være fuldstændig ubegrundet – fuldstændig ubegrundet – og det kan være, at der jo intet sker dem, og at de danske myndigheder har fuldstændig ret, men frygten har de.
Lars Løkke Rasmussen (M), 2024-11-06:
I det hele taget må man sige, at den her humanitære katastrofe og det akutte behov understreger klogskaben i at få en våbenhvile, så vi kan få stoppet lidelserne i Gaza, få løsladt gidslerne, få sikret den nødvendige hjælp til civilbefolkningen og i øvrigt komme i gang med genopbygningen af Gaza.
Victoria Velasquez (EL), 2026-01-15:
Jeg tror, at det er de ting, vi kan blive langt klogere af at se på, altså hvordan vi faktisk kan gøre det, så du ikke bare bliver sat over på en førtidspension, men at man faktisk ser dig og tror på dig og egentlig gerne vil bruge dine talenter og din kompetence på arbejdsmarkedet.
Klaus Hækkerup (S), 2007-12-11:
Men udvidelsen bør også give anledning til andre overvejelser, f.eks. om EU skal beskæftige sig med alle de emner, EU efterhånden beskæftiger sig med; om ikke mangfoldighedernes Europa er et Europa, hvor man koncentrerer sig om det væsentlige i EU og bevarer en stor grad af selvbestemmelse i nationalstaterne, således at man decentraliserer en væsentlig del af kompetencen.
Jørgen Estrup (RV), 1998-06-25:
Efter så at have tænkt nærmere over det synes jeg egentlig, at emnet har en sådan lødighed, at hvad enten konklusionen nu er den ene eller den anden af dem, som hr. Buksti antydede, vil jeg gerne for Det Radikale Venstres vedkommende sige, at vi naturligvis stemmer for, for skulle der mangle noget i det, som jeg egentlig tror allerede er implementeret, så lad os da endelig få det understreget en gang til.
Frank Dahlgaard (KF), 1999-05-27:
Borgmesteren i Århus, borgmesteren i Aalborg, borgmesteren i Odense, borgmesteren i Esbjerg og borgmesteren i Randers har sammen sendt et brev til Folketingets Skatteudvalg, hvor de gør opmærksom på, at der hersker så stor usikkerhed og uenighed om de afgiftsmæssige og miljømæssige virkninger af forslaget, og at de ikke har oplevet noget lignende.
Carl Valentin (SF), 2021-11-19:
For det første er råstofudvinding på havbunden en meget lidt bæredygtig industri, som vi i SF ikke har lyst til at forgylde mere end højst nødvendigt – især ikke, når Danmark er meget langt fra at nå det erklærede mål om at udlægge 10 pct. af vores havareal til strengt beskyttet natur.
Per Clausen (EL), 2007-01-23:
Men jeg tror, at selv hr. Per Clausen må medgive mig, at det her er et meget, meget flot skridt, og jeg synes, hr. Per Clausen skulle ulejlige sig med at se, hvordan vi står i international sammenhæng; hvordan vi står i forbindelse med f.eks. vedvarende energi, hvor EU har et gennemsnit på 6 pct., hvor Tyskland ligger på 4 pct. og England ligger på 3 pct., og hvor vi bare siger: Vi fordobler vores mængde fra 15 pct. til 30 pct.
Poul Nyrup Rasmussen (S), 2001-05-04:
Det ene var spørgsmålet om lovgrundlaget for momsrefusionen, og her kan jeg blot bekræfte det, jeg var inde på tidligere, at under den daværende regering i 1969 ved lov nr. 173 af 30. april 1969, som trådte i kraft den 1. juli 1969, blev der i merværdiafgiftsloven indsat en bestemmelse af følgende ordlyd: »Finansministeren fastsætter, om og i hvilket omfang der kan ydes godtgørelse af afgift, som diplomatiske udsendinge m.fl. har betalt ved indkøb her i landet.« Denne bestemmelse blev efter finansministerens ønske formuleret med henblik på, at der skulle være mulighed for at yde kongehuset tilbagebetaling af den merværdiafgift, der er betalt af indenlandske indkøb. Man skal lægge vel mærke til, vil jeg sige til hr. Søren Søndergaard, tidspunktet for denne ændring, fordi tilbagebetalingen, som også den efterfølgende finansminister, Henry Grünbaum, meddeler til Folketingets Afgiftsudvalg, er blevet givet under hensyn til, at den forskydning fra direkte skatter til indirekte skatter, som skete ved merværdiafgiftens indførelse, stillede kongehuset ringere end tilsigtet ved fastsættelse af statsydelsen.
Ole Birk Olesen (LA), 2012-05-15:
Jo, det giver nogle overvejelser om, hvorvidt danskerne efter i årtier at have levet i en velfærdsstat, der i større og større grad tager sig af dem fra vugge til grav, efterhånden er nået til et niveau, hvor de i højere grad end tidligere ikke engang kan finde ud af at betale deres husleje til tiden og hellere bruger pengene på andre ting, som burde være mindre vigtige.
Mette Thiesen (DF), 2024-10-22:
Der skal ikke herske nogen tvivl om, at vi i Dansk Folkeparti også gerne havde set, at det her lovforslag ikke havde været så tynd en kop te, som det trods alt er, og at man godt kunne have strammet op og netop, som der også er blevet sagt tidligere – altså, vi har verdens ældste og smukkeste flag – givet Dannebrog den særstatus, som det bør have.
Lisbeth Bech Poulsen (SF), 2013-05-16:
Det er rigtigt, at du så ikke kan have et job nede i Netto, og det er derfor, du får handicap-SU, men med den kompensation, du får, kan du følge lige så godt med i et pensum som andre, for der er jo ikke noget galt med dit hoved, om man så må sige.